**Vojislav Simić** (Beograd, 18. ožujka 1924.) je srpski glazbenik, dirigent, skladatelj, pionir srpskog etno-jazza i glumac.

Životopis
---------

Vojislav Simić je rođen 18. ožujka 1924. u Beogradu. Poznati je dirigent Džez orkestra Radio televizije Beograd, autor mnogobrojnih *jazz* kompozicija, tradicionalne liturgijske vokalne i instrumentalne glazbe, etno-jazza i glazbe za djecu. Ključno je ime jazz scene u Srbiji. Otkako je 1954. utemeljen Džez orkestar RTV Beograd, Simić je godinama poslije – zajedno sa Zvonimirom Skerlom – imao značajnu ulogu u vođenju tog orkestra.

Od 1953. do 1985. Simić i Džez orkestar RTV Beograd nastupali su diljem Europe: osvojili su mnoge nagrade i pobijedili na brojnim natjecanjima, uključujući i poznati *jazz*-festival »Juan-les-Pins« u Francuskoj, gdje su 1960. osvojili prvu nagradu. S tim je orkestrom redovito nastupao u programima *jazz*-festivala na Bledu i u Ljubljani, a surađivali su i s mnogim domaćim i strani solistima, primjerice Kvartetom Predraga Ivanovića, Stjepanom Jimmyjem Stanićem, Duškom Gojkovićem, Milivojem Markovićem, Bora Roković, Milo Pavlović, zatim Maynardom Fergusonom, Alanom Skidmoreom i Gerdom Dudekom.

Simić je bio i gost-dirigent u mnogim kazalištima u bivšoj Jugoslaviji, te gost-skladatelj na dječjim festivalima u Srbiji. Na rad mu je utjecalo djelo srpskog pisca i pjesnika Jovana Jovanovića Zmaja. Skladao je glazbu za mnoge TV serije, ali i igrane i dokumentarne filmove. Osobito je poznat kao autor glazbe za film *Sumnjivo lice*, film i TV seriju *Salaš u Malom ritu*, TV seriju *Osma ofanziva*, dokumentarni film *Dobro jutro Homolje*, itd.

Glumio je u TV-filmu Sastanak muzičara - Jam session (1968.) i TV seriji Sedam plus sedam (1979.). Napisao je i dvije knjige autobiografskog karaktera: »Susreti i sećanja« i »Sentimentalno putovanje«.

Vojislav Simić je svojedobno bio predsjednik Udruženja džez muzičara i predsjednik Udruženja kompozitora Srbije. Živi u Beogradu sa suprugom: imaju dvije kćeri i troje unučadi.

Nagrade i priznanja
-------------------

* Orden rada sa zlatnim vijencem
* Orden Beočug grada Beograda
* Nagrada za životno djelo Radiotelevizije Srbije

Literatura
----------

1. Đurić-Klajn, Stana: »SIMIĆ, Vojislav«, u: Kovačević, K. (ur.), *Muzička enciklopedija*, Zagreb: JLZ, 1977. sv. 3, str. 353.
2. Jakovljević, Svetolik: *Jedan vek džeza & Kratki prilozi za izučavanje džeza u Srbiji*, Beograd: Knjižara Žagor, 2003.
3. Simić, Vojislav: *Veselo putovanje: sa džez orkestrom RTV Beograd po belom svetu*, Beograd: Radio-televizija Srbije, 2005.

Izvori
------

1. 1 2  secanja.com – Vojislav Simić, pristupljeno 15. ožujka 2014.
2. ↑  IMDb: Vojislav Simić, pristupljeno 15. ožujka 2014.
3. ↑  Vojislav Bubiša Simić – službene stranice, pristupljeno 15. ožujka 2014.
4. ↑  Vojislav Bubiša Simić – službene stranice, pristupljeno 15. ožujka 2014.

Vanjske veze
------------

* Vojislav Bubiša Simić – službene stranice
* archive.org / muzickacentrala.com – Vojislav Bubiša Simić (životopis)
* secanja.com – Vojislav Simić (životopis)
* Audio i foto arhiv: Vojislav Simić (životopis)
* vreme.com – D. Anđelić, I. Nedeljković, A. Milosavljević & S. Nastasijević: »Istraživanje – Džez u Srbiji: Od Sent Luisa do Beograda«
* niscafe.com – Nagrada za životno delo Vojislavu Simiću Arhivirano 2014-03-24 na Wayback Machine-u
* popboks.com – Vladimir Skočajić: »Vojislav Bubiša Simić. Od igranke do umetnosti« Arhivirano 2014-03-24 na Wayback Machine-u (intervju)
* IMDb: Vojislav Simić (`en`)
* youtube.com – Vojislav Simić

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 232891472
* LCCN: n2011072991
* ISNI: 0000 0003 6689 1996
* GND: 1021246816
* MusicBrainz: 23228319-8c0f-47ec-8a4e-1659ff155bd2
* CONOR.SI: 33081443

 |